b'\n_START_ARTICLE_\nXavier Bettel\n_START_SECTION_\nZgodnje \xc5\xbeivljenje in izobra\xc5\xbeevanje\n_START_PARAGRAPH_\nBettel se je rodil 3. marca 1973 v mestu Luksemburg o\xc4\x8detu vinarju Claudeu Bettlu in mami Anieli, Francozinji z ruskim poreklom, vnukinji skladatelja Sergeja Rahmaninova. Srednjo \xc5\xa1olo je obiskoval na Lyc\xc3\xa9e H\xc3\xa9l\xc3\xa8ne Boucher v francoskem mestu Thionville, kjer je magistriral iz javnega in evropskega prava, na Univerzi Nancy 2 pa \xc5\xa1e iz politologije in javnega prava. Kasneje je \xc5\xa1tudiral tudi pomorsko in tudi kanonsko pravo na Univerzi Aristotel v Solunu v Gr\xc4\x8diji. Leta 2017 je na Univerzi Sacred Heart v Luksemburgu prejel \xc4\x8dastni doktorat.\n_START_SECTION_\nZasebno\n_START_PARAGRAPH_\nBettel je od leta 2015 poro\xc4\x8den z Gauthierjem Destenayem. Je prvi homoseksualen premier Luksemburga in tretji na svetu, ki je to javno potrdil. Prva je bila islandska premierka J\xc3\xb3hanna Sigur\xc3\xb0ard\xc3\xb3ttir (2009\xe2\x80\x932013), drugi pa belgijski premier Elio Di Rupo (2011\xe2\x80\x932014).\n_START_SECTION_\nLokalna politika\n_START_PARAGRAPH_\nBettel je, takrat star 38 let, 24. novembra 2011 prisegel kot \xc5\xbeupan Luksemburga. Dobro desetletje je pred tem opravljal tudi razne funkcije v mestni politiki.\n_START_SECTION_\nPredsednik vlade Luksemburga\n_START_PARAGRAPH_\nLeta 2013 je Bettel prevzel vodenje Demokrati\xc4\x8dne stranke, na volitvah istega leta pa je stranko popeljal na tretje mesto. Veliki vojvoda Henri ga je 25. oktobra imenoval za mandatarja naslednje vlade. Funkcijo predsednika vlade je prevzel 4. decembra 2013 ter tako nasledil Jeana-Claudea Junckerja. V vladni koaliciji Demokratske stranke, Luksembur\xc5\xa1ke socialisti\xc4\x8dne delavske stranke in Zelenih zaseda funkcije dr\xc5\xbeavnega ministra, ministra za komunikacije in medije ter ministra za verske zadeve._NEWLINE_Na naslednjih volitvah, ki so potekale 14. oktobra 2018, je Bettel s stranko zasedel drugo mesto, kljub temu da so izgubili eno poslansko mesto. Koalicijo so \xc5\xa1e vedno sestavljale Demokratska, socialisti\xc4\x8dna-delavska ter zelena stranka.'